'Helen Zille, jy is nou op jou eie' | Netwerk24
Deur Johann Maarman 27 Maart 2017 07:05
Helen Zille. Foto: Nardus Engelbrecht, Gallo Images
Helen Zille is seker een van die skranderste en hardwerkendste politici wat hierdie land opgelewer het. Boonop het sy die laaste paar jaar skouspelagtig bewys dat sy selfs die moeilikste opdragte in die politieke teksboek kan en sal uitvoer.
Die werklikheid is egter dat die DA Zille nie meer nodig het nie en sy nie vir hulle nie.
Weliswaar is Zille nog net deur Mmusi Maimane veroordeel, maar die DA-huis, die bloedfamilie waar alle
leiers in hoëspanningstye neswarmte en koestering gaan soek, was nie daar vir Zille nie. Nêrens in die ganse DA het iemand van statuur opgestaan om Zille uitdagend en onvoorwaardelik te verdedig nie.
Die meeste wat enige DA-leier die afgelope week bereid was om vir Zille te doen, was om beroepe om eenheid en beleefde versoeke aan die ondersteuners te mompel om die leierskorps nie te verdeel nie.
Die subteks van die gesprekke in boodskappe en die lyftaal van DA-mense was ondubbelsinnig: Helen, dié ronde kan ons niks doen om jou te verdedig nie.
Zille is eintlik magteloos voor die vuurspuwende drake in én buite die DA.
Zille se fiksasie met ras en haar omstrede twiet oor kolonialisme is teenproduktief vir die DA.
Die ANC, wat self besig is om te steier, kon hul geluk nie glo oor die politieke meevaller wat hulle gekry het van hul nemesis nie.
Dit is asof die ANC skielik weer 'n vars wind in sy voos politieke blaaie het. En wie moet hulle bedank? Vir Helen Zille.
Haar twiet oor kolonialisme gaan 'n permanente vlek op haar politieke nalatenskap wees. Dit was 'n gruwelike fout. Die wonde wat sy aan haarself én haar party toegedien het, kan nie toegeskroei word nie. Dit het tot 'n ontstigtelike spektakel gelei en iets waarvoor Maimane sy oë nie kan sluit nie.
Die grootbek-swape soos die ANC-jeugliga het ook gekwetter dat Maimane nou moet wys wie rêrig baas van die DA is. Zille of Maimane?
Die voorgenome verhoor moet soos 'n hellevuur voor Zille lê. As dit verby is, moet sy aangaan met haar lewe, maar wat duidelik is, is dat sy nie ongeskonde uit dié episode gaan kom nie. As 'n mens tussen die reëls lees, gaan niemand haar twiet vindikeer nie.
Die DA kan nie inkonsekwentheid duld nie. Dianne Kohler Barnard is vir 'n soortgelyke oortreding gereduseer tot 'n agterbanker en gestroop van haar senioriteit in die party.
As die DA 'n ander boodskap oor Zille oordra, gaan hulle kniediep in die moeilikheid wees, want dan is dit 'n storie van die een vlees maak en van die ander vis.
Die DA kan dit nooit bekostig dat hulle op dieselfde glybaan as die ANC beland nie.
Die ANC het toegelaat dat Zuma hom as gyselaar aanhou omdat hy die ANC in ballingskap goed gedien het en daarom het hulle 'n toleransie vir sy sotlikheid. Die DA kan nie in dieselfde strik trap nie.
Onder Zille het die DA ongekende hoogtes bereik en sy het die DA van 'n byspeler tot een van die hoofakteurs in die Suid-Afrikaanse politiek gemaak.
Maar Zille se dowwe kolle is dat sy as te baasspelerig bestempel word. Dit het oor die jare erge wrewel onder gewone DA-lede veroorsaak.
Die DA en bepaald Maimane het geen ander keuse as om haar te repu­dieer nie. Dis die regte ding om te doen – maak nie saak met hoeveel pyn dit gepaardgaan nie.